Għawdex inħasad bil-mewta traġika ta' Christine Gauci, bugħaddasa ta' 35 sena mir-Rabat Għawdex, li kienet ukoll suldat tal-Forzi Armati ta' Malta. Gauci tilfet ħajjitha waqt li kienet qed togħdos fl-inħawi ta' Mġarr ix-Xini ma' persuna oħra. Il-Pulzija u anke l-Forzi Armati ta' Malta kienu fuq il-post għall-ħabta tal-għaxra u nofs biex jagħtu l-għajnuna meħtieġa, iżda sfortunatament il-mara ġiet iċċertifikata mejta fuq il-post. Fil-fatt dawk li taw l-ewwel għajnuna qalu li sfortunatament ma rnexxilomx isalvaw lill-mara anke jekk fil-passat salvaw ħafna persuni. Christine Gauci hija bint il-kandidata Laburista għall-Elezzjoni tal-Parlament Ewropew li għaddiet, Mary Gauci, li ngħatat l-aħbar mill-pulizija waqt li kienet it-tokk tar-Rabat għall-attività politika tal-Prim Ministru Robert Abela. Fuq il-midja soċjali bosta qraba, ħbieb u kollegi ta' Christine Gauci esprimew dieqa għal din it-traġedja. Gauci kienet deskritta bħala mara ta' ħafna kwalitajiet, b'imħabba partikolari għall-muturi u l-mużika. Hija anke kienet tħarrġet mal-Armata Ingliża u saħansitra serviet fl-Afghanistan fejn ingħatat midalja tas-servizz militari tagħha. Hija kienet taħdem ukoll fl- Explosive Ordanance Department . Hija kienet ukoll attiva wkoll fiċ-ċelebrazzjoni tal-festi ta' San Ġorġ tar-Rabat Għawdex, fejn kienet ukoll bandista mas-Soċjetà Filarmonika La Stella. Fuq il-pagna taghha ta' Facebook is-Soċjetà qalet li tinsab f'luttu. Fuq il-midja soċjali wkoll, il-Ministru għall-Intern u s-Sigurtà Nazzjonali, Byron Camilleri offra l-kondoljanzi tiegħu lill-qraba. L-ewroparlamentari u ħabiba tagħha, Josianne Cutajar qalet li tinsab bla kliem għal din l-aħbar traġika. Dr Cutajar stqarret: "Lil Christine nafha bħala żagħżugħa Għawdxija, nafha wkoll mix-xogħol tagħha fl-armata ta'malta kont tkellimna l-ewwel darba dwar każ, iżda eventwalment intqajna waqt il-Festa tan-Nadur, niftakar qisu ilbieraħ, fil-marċ, fejn kellna diskussjoni li mill-ewwel il-persuna li kont inkellima fuq it-telephone la darba sirna ħbieb faċilment." Intant, dwar dan il-każ infetħet inkjesta mmexxija mill-Maġistrat Bridgette Sultana li ħatret bosta esperti biex jgħinuha fl-investigazzjoni. Għawdxin maħsuda bil-mewt traġika ta' Christine Gauci